Multisenzorički vrt kao rezultat projekta Veliki lov na biljke

Osnovna škola Visoko ove se godine uključila u projekt Veliki lov na biljke čiji je glavni cilj poticanje djece na istraživanje prirodnog svijeta koji ih okružuje. Projekt su osmislili Kraljevski botanički vrtovi iz Kewa u spomen na Charlesa Darwina.

Projekt je provodila skupina Darwinovih sakupljača s mentoricom Metkom Adelom Metlikovec, a u pojedinim fazama, posebno kod uređenja multisenzoričkog vrta, su se priključivali i drugi učenici škole. Realizacija se odvijala kroz 5 zadanih koraka. Tako su nakon registracije učenici ispunjavali anketu kako bi se utvrdilo njihovo trenutno znanje o biološkoj raznolikosti. Zatim su izradili kartu staništa našeg školskog dvorišta. Uslijedilo je niz aktivnosti koje su imale za cilj povećati njihovu razinu osviještenosti, ali i povećanje raznolikosti vrsta u vrtu. Kao rezultat rada i aktivnosti učenici su svoja nova znanja pokazali na završnom anketnom upitniku, a nastala je i nova karta staništa. U završnom koraku sve aktivnosti trebalo je dokumentirati na Internet platformi.

Uz niz drugih aktivnosti koje su učenici realizirali kroz projekt, kao najvrjedniji produkt projekta nastao je senzorički vrt. Škola brine o svom okolišu te je današnji izgled vrta plod rada generacija učenika i učitelja. No, u vrtu su nedostajali neki elementi kako bi on postao multisenzorički. Svaki vrt i svaka biljka na jedinstveni način pobuđuje naša osjetila. Pri oblikovanju vrta rukovodili smo se znanstvenim pretpostavkama da odabrane boje, okusi, mirisi, zvukovi i opipi djeluju na razvoj svih osjetila što je od posebne vrijednosti za osnovnoškolsku djecu koja se nalaze u osjetljivom razvojnom periodu. Tako vrt obiluje biljkama koje stimuliraju osjetilo vida svojim različitim oblicima, veličinom i bojama lišća i cvjetova. Kako bi se stimuliralo osjetilo sluha odabrane su biljke koje proizvode zvuk kada vjetar prolazi kroz njih poput bambusa, različitih trava, biljaka kojima opada lišće u jesen… Arome vrlo jednostavno pronalaze mjesto u našoj banci sjećanja. Stoga je u vrtu svoje mjesto pronašao jorgovan, kozja krv, lavanda, ružmarin i druge biljke koje intenzivno bude osjetilo mirisa. Staza okusa povezuje dud, crveni i crni ribiz, ogrozd, trešnju, višnju i jagode sa začinskom spiralom i nudi svim posjetiteljima iskustvo jedinstvene veze s prirodom kroz stimulaciju okusnih pupoljaka. Sve elemente povezali smo Refleksološkim puteljkom koji je specifičan je sadrži različite podloge koja svaka na drugačiji način djeluju na dodir stopalima. Osim dijelova vrta koji potiču razvoj svih pet osjetila, u vrtu smo uredili i Kutak za opuštanje i druženje s jezercem, vodenim biljem i ribama. U izboru biljaka koje smo sadili rukovodili smo se načelom intenzivnije stimulacije receptornih stanica pojedinih osjetila, ali i odabirom naših autohtonih vrsta specifičnih za ovaj kraj.

Uz boravak u vrtu i interakciju sa zemljom, biljkama i životinjama, djeca najbolje razumiju vrijednost suživota s prirodom i važnost biološke raznolikosti. Kada djeca sama biljku posade, uzgoje i onda uživaju u njenoj ljepoti, na jedinstveni način spoznaju sebe, svoje mogućnosti, razvijaju samopoštovanje i osjećaj osobnog zadovoljstva. Rad i boravak u vrtu ima ne samo terapijsku i rekreativnu vrijednost, već se radom u vrtu utječe na socijalizaciju, razvoj empatije, tolerancije i prihvaćanje različitosti jer u uzgoju sudjeluju svi učenici. Omogućavanjem takvih iskustava učenike se obogaćuje novim vrijednostima koje će im omogućiti da sazriju u empatične osobe koje se živjeti koncept održivog razvoja.